Výročná správa Únie nevidiacich a slabozrakých Slovenska 2009

Príhovor
Kto sme?
Poslanie ÚNSS
Kontakty
História ÚNSS
Kto sú naši klienti?
Najvýznamnejšie míľniky roku 2009
Podmienky poskytovania sociálnych služieb
Dôležitosť prekladu
Nadštandardná spolupráca pri zavádzaní eura
Braillovo písmo mení život
Na železnici bezpečnejšie
Naša prvoradá služba – sociálne poradenstvo a prevencia
Druhy poskytovaných sociálnych služieb
Projekty realizované v roku 2009
Projekty krajských stredísk v roku 2009
IT technológie v službách ľudí so zrakovým postihnutím
Činnosť a poskytované služby
Projekty realizované v roku 2009
Bezbariérové prostredie pre všetkých
Činnosť a poskytované služby
Najvýznamnejšie pripomienkované stavby roku 2009
Projekty realizované v roku 2009
Pes – najlepší priateľ človeka
Činnosť VŠVP v roku 2009
Najvýznamnejšie projekty v roku 2009
Rok bez prevratných legislatívnych zmien
Výsledky hospodárenia v roku 2009
I. Analýza majetku a zdrojov krytia majetku ÚNSS
II. Analýza podielu prijatých príspevkov a dotácií na prevádzku na výnosoch ÚNSS
III. Najvýznamnejšie prijaté príspevky a dotácie v roku 2009
IV. Audit účtovnej závierky za rok 2009
Ako o sebe dávame vedieť verejnosti
2% z daní z príjmov fyzických a právnických osôb
Verejná zbierka Biela pastelka
Verejná zbierka na podporu výcviku vodiacich psov
Cesta svetla
Zdvihnime oponu
Finále súťaže v čítaní a písaní Braillovým písmom
Spolková činnosť
522 podujatí pre 12 937 ľudí
Projekty realizované členmi ÚNSS v roku 2009
Bojnice - dovolenka pre zrakovo postihnutých
Za pomoc a podporu v roku 2009 ďakujeme
Tiráž

Príhovor

Rok 2009 bol nielen pre našu organizáciu, ale aj pre celú spoločnosť, rokom závažných zmien. Vstupovali sme doň s novou menou i novými zákonmi, zároveň však aj v novej, krízovej ekonomickej situácii. Očakávali sme významné zlepšenie podmienok pre nami poskytované sociálne služby zamerané predovšetkým na rozvoj schopností potrebných na prekonávanie dôsledkov zrakového postihnutia i pre obhajobu a uplatňovanie práv osôb so zrakovým postihnutím. Na ich splnenie si zrejme budeme musieť ešte chvíľu počkať. 

Rok 2010 je dvadsiatym rokom existencie našej organizácie, ktorá bola založená 7. apríla 1990. Uskutočnia sa v ňom aj voľby poslancov Národnej rady SR, malo by dôjsť k ratifikácii Dohovoru OSN o právach osôb so zdravotným postihnutím. Nastávajúci rok by mal byť novelizovaný aj zákon o sociálnych službách, no hlavne by sa malo urýchliť jeho uvádzanie do praxe. Čaká nás teda veľa dôležitých úloh, ale aj príležitostí na presadzovanie a uplatňovanie našich práv.
Mimoriadnou príležitosťou na oslovovanie politikov budú parlamentné voľby. Zvlášť vhodným podkladom na tento účel je Dublinská deklarácia Európskej únie nevidiacich (EBU) prijatá v máji roku 2009. Obsahuje 14 najdôležitejších celoeurópskych požiadaviek nevidiacich a slabozrakých ľudí zodpovedajúcich aj našim domácim podmienkam.

Nepredpokladáme, že tento rok bude ľahší. Pokračujúca hospodárska kríza môže priniesť prekvapenia i problémy. Spoločnými silami však môžeme zmierniť jej nepriaznivé dopadya dosiahnuť veľa pozitívnych zmien. Úprimne ďakujeme
vám všetkým, ktorí sa podieľate na našej činnosti, ktorí nám pomáhate a podporujete nás. Veríme, že s vašou podporou môžeme rátať aj v roku 2010. Nech je pre nás všetkých plný energie, spolupatričnosti a pomoci tým, ktorí ju potrebujú.

Branislav Mamojka
predseda ÚNSS

Ivana Potočňáková
riaditeľka ÚNSS

Kto sme?

Únia nevidiacich a slabozrakých Slovenska (ÚNSS) je občianske združenie, charitatívna a humanitárna organizácia, ktorá združuje nevidiacich a slabozrakých občanov, ich priaznivcov, priateľov a rodičov nevidiacich a slabozrakých detí.

Poslanie ÚNSS

•	Obhajoba záujmov občanov so zrakovým postihnutím zameraná najmä na vytváranie rovnakých príležitostí, zabezpečenie rovnakého zaobchádzania a realizáciu pozitívnych opatrení na prekonávanie a kompenzáciu dôsledkov zrakového postihnutia.
•	Aktivizácia občanov so zrakovým postihnutím a vytváranie podmienok na rozvoj vlastných zručností a rozširovanie znalostí potrebných na prekonávanie dôsledkov zrakového postihnutia, na rozvoj a uspokojovanie záujmov a potrieb a na prípravu na plnohodnotný a integrovaný život a prácu v spoločnosti.
•	Všestranné pôsobenie na verejnosť a informovanie o problémoch a schopnostiach občanov so zrakovým postihnutím s cieľom, aby ich spoločnosť vnímala ako svoju prirodzenú súčasť.
•	Poskytovanie sociálneho poradenstva, vykonávanie sociálnej prevencie a sociálnej rehabilitácie a poskytovanie sociálnych a ďalších služieb pre občanov so zrakovým postihnutím.

Kontakty

Názov organizácie: Únia nevidiacich a slabozrakých Slovenska
Sídlo organizácie: Sekulská 1, 842 50 Bratislava
Identifikačné číslo (IČO): 00683876
Organizačná forma: občianske združenie podľa zákona č. 83/1990 Z.z.
Dátum založenia: 7. apríla 1990
Zložka MV SR: VVS/1-909/90-32-6

Ústredná rada ÚNSS:
predseda: Branislav Mamojka
prvý podpredseda: Terézia Petiová
podpredsedovia: Milan Měchura, Josef Zbranek
členovia: Milan Antal, Ervína Balašková, Imrich Bartaloš, Ján Cesnek, Vladimír Cintula, Erika Forgáčová, Peter Gieci, Jozef Hlubovič, Emília Motyčáková, Nadežda Muščíková, Renáta Oláhová, Milan Sabovik, Milota Strončeková, Václav Trnka, Alžbeta Vršková

Ústredná kontrolná komisia ÚNSS:
predseda: Mária Zubáková
členovia: Margita Györgyová, Jozef Kopaj, Edita Križanová, Jana Pribulová

Úrad ÚNSS:
riaditeľka: Ivana Potočňáková
kontakt:
Sekulská 1, 842 50 Bratislava
tel.: 02/692 03 420, 02/692 03 430
fax: 02/692 03 447
e-mail: unss@unss.sk
Web: www.unss.sk

Odborné pracoviská ÚNSS:

Krajské stredisko Bratislava
Vedúci: Daniela Nimschová
Sekulská 1, 842 50 Bratislava
tel.: 02/692 03 441, 02/692 03 442
e-mail: unss.bratislava@unss.sk
www.bratislava.unss.sk

Krajské stredisko Banská Bystrica
Vedúci: Dagmar Filadelfiová
Internátna 10, 974 01 Banská Bystrica
tel./fax: 048/4134 201
e-mail: unss.bystrica@unss.sk
www.bystrica.unss.sk

Krajské stredisko Žilina
Vedúci: Erika Kanátová
Karpatská 10, 010 08 Žilina
tel./fax: 041/5652 369
e-mail: unss.zilina@unss.sk
www.zilina.unss.sk

Krajské stredisko Prešov
Vedúci: Jozef Hlubovič
Justičná 15, 080 01 Prešov
tel./fax: 051/7724 421
e-mail: unss.presov@unss.sk
www.presov.unss.sk

Krajské stredisko Nitra
Vedúci: Petra Ajdariová
Nedbalova 540/17, 949 11Nitra
tel: 037/7418 115
e-mail: unss.nitra@unss.sk

Krajské stredisko Košice
Vedúci: Terézia Petiová
Park obrancov mieru 1, 040 00 Košice
tel.: 055/6324 715
fax: 055/6320 772
e-mail: unss.kosice@unss.sk

Krajské stredisko Trenčín
Vedúci: Silvia Ondrejičková
Noma Trenčín, a.s., Jilemnického 2
911 01 Trenčín
tel./fax: 032/6523 313
e-mail: unss.trencin@unss.sk
www.trencin.unss.sk

Krajské stredisko Trnava
Vedúci: Viera Mrenová
Trhová 2, 917 01 Trnava
tel./fax: 033/5512 706, 033/5516 395
e-mail: unss.trnava@unss.sk
www.trnava.unss.sk

Stredisko sociálnej rehabilitácie Martin
Kontaktná osoba: Milota Strončeková
B. Bullu 13, 036 08 Martin
tel.: 043/4281 909
e-mail: unss.martin@unss.sk

História ÚNSS

•	7. apríla 1990 - vznik Únie nevidiacich a slabozrakých Slovenska
•	1991-1993 - vznik špecializovaných odborných oddelení v každom kraji SR – krajských stredísk
•	1991 - vznik Centra technických a informačných služieb (CETIS)
•	1992 - začiatok poskytovania sociálnych služieb
•	1993 - prvý vodiaci pes vycvičený ÚNSS a vznik Oddelenia pre výcvik vodiacich psov
•	1994 - prevod vlastníctva Slovenskej knižnice pre nevidiacich M. Hrebendu z ÚNSS na Ministerstvo kultúry SR z dôvodu zabezpečenia jej financovania
•	1997 - založenie spoločnosti Tyflocomp s.r.o. zaoberajúcej sa distribúciou kompenzačných pomôcok pre osoby so zrakovým postihnutím
•	2000 - vznik Výcvikovej školy vodiacich psov (VŠVP)
•	2001 - prvý ročník verejnej zbierky Biela pastelka
•	2002 - založenie Domu aktívneho videnia (DAV) v Košiciach
•	2003 - vznik Oddelenia sociálneho poradenstva a prevencie
•	2006 - založenie prvej neziskovej organizácie ÚNSS – SINA
•	2006 - akreditácia kurzov poskytovaných ÚNSS
•	2006 - založenie Oddelenia prevencie architektonických a dopravných bariér
•	2007 - vznik chovného centra VŠVP

Kto sú naši klienti?

Naším klientom môže byť človek:
•	nevidiaci - s úplnou stratou zrakového vnímania, ale tiež ten, ktorý je schopný vnímať maximálne svetlo, avšak nie je schopný lokalizovať jeho zdroj
•	prakticky nevidiaci - má zachované zvyšky zraku tak, že dokáže vnímať svetlo, obrysy, tvary predmetov, ale nedokáže využívať zrak ani s najlepšou možnou korekciou ako dominantný a jediný analyzátor pri práci, orientácii alebo získavaní informácií
•	slabozraký - aj napriek najlepšej možnej korekcii má problémy s vykonávaním zrakovej práce, ale disponuje užitočnými zvyškami zraku, ktoré sa dajú efektívne využiť
•	osoba s poruchami binokulárneho videnia - má narušenú funkčnú rovnováhu a fyziologickú spoluprácu pravého a ľavého oka

Najvýznamnejšie míľniky roku 2009

Podmienky poskytovania sociálnych služieb
Hlavným problémom roku 2009 bola pomalá implementácia zákona o sociálnych službách. Meškal proces schvaľovania akreditácií na poskytovanie špecializovaného sociálneho poradenstva a sociálnej rehabilitácie. Ich schválenie očakávame až začiatkom roku 2010, čo určite prehĺbi problémy s financovaním našich služieb. Známe nedostatky zákona o sociálnych službách, týkajúce sa najmä slobodného výberu poskytovateľov sociálnych služieb a podmienok na poskytovanie špecializovaného poradenstva a sociálnej rehabilitácie, by mala čiastočne zmierniť už pripravená novela zákona. Jej schválenie sa však očakáva rovnako až v roku 2010. 
Ťažisko prispôsobovania nášho systému poskytovania sociálnych služieb novým legislatívnym podmienkam sa tak presúva na budúci rok. Bez ohľadu na túto nepriaznivú situáciu sme sa sústredili na zvyšovanie a dopĺňanie kvalifikácie pracovníkov poskytujúcich sociálne služby vďaka projektovej podpore zo štrukturálnych
fondov.

Dôležitosť prekladu
Celý rok sme venovali zvláštnu pozornosť príprave ratifikácie Dohovoru OSN o právach osôb so zdravotným postihnutím. Sústredili sme sa najmä na pripomienkovanie jeho slovenského prekladu.
Dohovor po ratifikácii bude totiž nadradený slovenskej legislatíve a nesprávny preklad by mohol viesť k zbytočným súdnym sporom. Koncom roku sa podarilo získať prísľub predstaviteľov vlády SR, že k ratifikácii Dohovoru dôjde ešte pred ukončením volebného obdobia Národnej rady SR. Už dnes, pred ratifikáciou, nám Dohovor dáva do rúk účinné argumenty na obhajobu práv ľudí so zrakovým postihnutím. Zároveň veríme, že po ratifikácii pomôže riešiť aj dlhodobé problémy. Jedným z nich je napríklad podpisové právo nevidiacich.

Nadštandardná spolupráca pri zavádzaní eura
Začiatkom roka 2009 sme sa pridali k stovkám miliónov ľudí v Európskej únii, ktorí používajú euro ako svoju národnú menu. Proces prechodu mal mimoriadne hladký priebeh aj vďaka nadštandardnej pozornosti venovanej potrebám ľudí so zrakovým postihnutím zo strany štátu aj Európskej únie.
Európske mince a bankovky sú pre nás dobre prispôsobené v dôsledku príkladnej spolupráce inštitúcií EÚ a Európskej únie nevidiacich v štádiu vzniku ich návrhu. Preto môžeme očakávať, že v krátkom čase ich bude samostatne používať viac nevidiacich ľudí ako tých, ktorí samostatne používali slovenské koruny.

Braillovo písmo mení život
Dňa 4. januára 2009 uplynulo 200 rokov od narodenia Louisa Brailla, tvorcu písma, ktoré nám otvára dvere k vzdelaniu, kultúre i zamestnaniu. Spolu s celým svetom sme si pripomenuli túto významnú osobnosť a jej dielo, ktoré je stále živé a nenahraditeľné aj v čase počítačov a mobilných telefónov.
Reálnym a zároveň symbolickým opatrením je prijatie novely zákona č. 211/2000 Z.z. o slobodnom prístupe k informáciám, ktorá nám dáva právo požadovať od úradov informácie v Braillovom písme, a aj ich v tomto písme oslovovať. Braillovo písmo sa stále viac objavuje na bežných tovaroch a miestach určených pre širokú verejnosť a tak ich nielen sprístupňuje nám, ale aj šíri osvetu o našich problémoch a možnostiach ich riešenia. Uznaním významu diela Louisa Brailla zo strany štátu je aj vydanie slovenskej poštovej známky pri príležitosti 200. výročia jeho narodenia.
Šírenie a podpora používania Braillovho písma zostáva pre nás jednou z trvalých hlavných úloh. Svedčí o tom aj tretie miesto v Európskej súťaži Braillovských esejí, ktoré získala Kvetoslava Holešťáková z Levoče za esej na tému Ako Braillovo písmo zmenilo môj život.

Na železnici bezpečnejšie
Aj v uplynulom roku sa prejavil pozitívny vplyv členstva Slovenska v Európskej únii na zvyšovanie úrovne rovnosti príležitostí a uplatňovania našich práv. Dňa 3. decembra 2009 vstúpilo do platnosti Nariadenie ES 1371/2007 o právach a povinnostiach cestujúcich v železničnej preprave, ktoré definuje práva cestujúcich a povinnosti prepravcov aj z hľadiska prístupnosti prepravy pre osoby so zdravotným postihnutím. Začali sme spolupracovať so železničnými spoločnosťami na príprave memoranda o porozumení, ktoré by malo prispieť k rýchlejšej a efektívnejšej implementácii tohto nariadenia.

Naša prvoradá služba – sociálne poradenstvo a prevencia

Prioritou oddelenia pre sociálne poradenstvo a prevenciu je vedenie krajských stredísk ÚNSS a zabezpečenie kvality nimi poskytovaného sociálneho poradenstva a sociálnej rehabilitácie.

Klientom poskytujeme individuálne poradenstvo, najmä v komplikovanejších prípadoch, a zabezpečujeme špecializované kurzy či rekondično-rehabilitačné pobyty na celoštátnej úrovni. Cieľom týchto činností je motivovať a naštartovať osoby so zrakovým postihnutím k ďalšej aktivite.

Významnou úlohou oddelenia v roku 2009 bola, vzhľadom na požiadavky zákona č. 448/2008 Z.z. o sociálnych službách, aj príprava podkladov pre akreditáciu odborných služieb (špecializovaného sociálneho poradenstva a sociálnej rehabilitácie) a registrácia organizácie ako poskytovateľa odborných služieb.

Súčasťou činnosti oddelenia pre sociálne poradenstvo a prevenciu je aj projektová činnosť, ktorá je zameraná predovšetkým na zvýšenie kvality poskytovaných služieb osobám so zrakovým postihnutím.

Druhy poskytovaných sociálnych služieb
Sociálne služby poskytujeme bezplatne, prevažne individuálnou formou, ambulantne na pracoviskách ÚNSS alebo v domácom prostredí klienta. Skupinové formy využívame pri vyrovnávaní sa s postihnutím, pri motivácii pre ďalšiu aktivitu a pri zvládaní sociálno-komunikačných zručností.

V rámci sociálneho poradenstva:
•	pomáhame zorientovať sa v oblastiach sociálno-právnej legislatívy
•	poskytujeme poradenstvo pri výbere kompenzačných a optických pomôcok
•	pomáhame pri vzdelávaní a zamestnávaní
•	poskytujeme pomoc pri vyrovnávaní sa s postihnutím
•	poskytujeme poradenstvo pre sociálne a fyzické prostredie klienta
•	pomáhame rodičom detí so zrakovým postihnutím
•	poskytujeme poradenstvo pre používateľov vodiacich psov
Prostredníctvom sociálnej rehabilitácie pomáhame rozvíjať alebo získavať zručnosti a vedomosti na zvyšovanie nezávislosti klienta:
•	nácvik priestorovej orientácie a samostatného pohybu (chôdza s bielou palicou, so sprievodcom,
•	s využitím zvyškov zraku)
•	nácvik sebaobslužných činností (varenie, upratovanie, osobná hygiena)
•	nácvik práce s kompenzačnými a optickými pomôckami
•	výučba Braillovho písma
•	nácvik práce so špeciálnym a špeciálne upraveným počítačom
•	úprava a prispôsobovanie prostredia

Ďalšími službami, ktoré môže klient so zrakovým postihnutím využívať, sú sprievodcovská a predčitateľská služba.

Ukazovateľ / Rok

	2008	2009	
	klienti	úkony	hodiny	klienti	úkony	hodiny	
Sociálne poradenstvo	2 569	7 677	7 326	2 675	9 022	8 237	
Sociálna rehabilitácia	1 413	3 669	6 600	998	3 228	5 109	
Sociálne služby	132	1 811	1 989	120	423	1 341	
SPOLU	2 910	13 157	15 915	2 911	12 673	14 686	

Na to, aby sme poskytli 1 hodinu poradenstva alebo prevencie, potrebujeme približne 56 Eur (1 687,06 Sk).

Projekty realizované v roku 2009
Medzi najvýznamnejšie projekty, ktoré v roku 2009 realizovalo Oddelenie pre sociálne poradenstvo a prevenciu, môžeme zaradiť:
•	Mostík k zamestnaniu (Passemploi) - cieľom je trvalo zlepšiť podmienky pre zamestnávanie ľudí so zrakovým postihnutím vytvorením trvalého prepojenia medzi sprostredkovateľským prostredím a svetom podnikov
•	Vzdelávací a poradenský systém na podporu uplatňovania práva nevidiacich a slabozrakých ľudí na rovnaké zaobchádzanie - projekt je zameraný na rozvoj sociálnokomunikačných a sebaobhajovacích zručností so zámerom podporiť aktívnu sebaobhajobu a vznik svojpomocných skupín sebaobhajcov so zrakovým postihnutím
•	Využitie nových informačno-komunikačných technológií za účelom zjednodušenia pracovného začlenenia mládeže so zrakovým postihnutím - medzinárodný mládežnícky seminár, počas ktorého sa účastníci oboznámili s najnovšími prístupmi pri uplatnení sa ľudí so zrakovým postihnutím v rámci otvoreného pracovného trhu a dozvedeli sa o rôznych programoch, akými sú napr. voľne dostupné čítače obrazoviek a aplikácie pracujúce s GPS navigáciami
•	Kvalitné vedomosti a zručnosti - lepšie služby klientom - projekt zameraný na vzdelávanie zamestnancov ÚNSS v špecifických oblastiach – špecializované sociálne poradenstvo, sociálna rehabilitácia (priestorová orientácia a samostatný pohyb, sebaobslužné zručnosti), kompenzačné pomôcky a asistenčné technológie pre ľudí so zrakovým postihnutím, manažment mimovládnych organizácií a práca s PC (ECDL)

Projekty krajských stredísk v roku 2009
•	Bojnice rukami detí - trojdňový edukačný pobyt pre deti so zrakovým postihnutím, ktorý realizovalo Krajské stredisko ÚNSS Žilina
•	Zatancuj si s nami a s našimi susedmi - kultúrno spoločenský pobyt organizovaný Krajským strediskom ÚNSS Prešov v spolupráci s Poľským zväzom nevidiacich v Rzeszowe
•	Svet patrí nám, my patríme jemu - cieľom skupinových stretnutí zrakovo postihnutých detí a ich rodičov, realizovaných Krajským strediskom ÚNSS Trnava, bolo poskytnúť priestor na sebavyjadrenie a na získanie nových skúseností s pozitívnym prijímaním vlastnej osoby
•	Spolu chutí viac - kurzy sebaobsluhy, varenia a spoločenskej etikety pre ľudí so zrakovým postihnutím, realizované Krajským strediskom ÚNSS Trenčín
•	Spoznajme svet bodiek - výučba čítania a písania Braillovho písma pre klientov ÚNSS, pracovníkov Krajského strediska ÚNSS Nitra a študentov Univerzity Konštantína Filozofa v Nitre
•	Vianočný pobyt pre osamelých zrakovo postihnutých ľudí - celoslovenský pobyt realizovaný Krajským strediskom ÚNSS Banská Bystrica pre tých, ktorí nechceli prežiť Vianoce osamote
•	Cezhraničná spolupráca s maďarskými zväzmi nevidiacich- projekt zameraný na výmenu odborných skúseností zamestnancov Krajského strediska ÚNSS Košice a zväzov nevidiacich z miest Nireďháza a Békešská Čaba
•	Rekonštrukcia priestorov Krajského strediska v Bratislave - vytvorenie multifunkčnej a debarierizovanej miestnosti na Krajskom stredisku ÚNSS Bratislava

IT technológie v službách ľudí so zrakovým postihnutím

Centrum technických a informačných služieb (CETIS) je špecializované pracovisko ÚNSS, ktorého poslaním je technická podpora vzdelávania, zamestnávania a nezávislého života zrakovo postihnutých ľudí, najmä pomocou sprístupňovania informácií a informačných a komunikačných technológií a rozvoja schopností nevidiacich a slabozrakých ľudí potrebných na ich využívanie.
Činnosť a poskytované služby
•	poradenstvo zamerané na optimálny výber kompenzačných pomôcok, ich efektívne využívanie a na súvisiace úpravy domáceho a pracovného prostredia
•	poradenstvo pre využívanie Braillovho písma, jeho tlač, tvorbu reliéfnej grafiky a prepis dokumentov do Braillovho písma
•	poradenstvo zamerané na tvorbu prístupných web stránok a elektronických dokumentov a ich sprístupňovanie ľuďom so zrakovým postihnutím
•	používateľské kurzy pre prácu s kompenzačnou výpočtovou technikou, školenie a poradenstvo pre inštruktorov a učiteľov
•	pripomienkovanie súvisiacej legislatívy a ďalšia expertízna činnosť
•	spolupráca s výrobcami kompenzačnej techniky na vývoji, testovaní a lokalizácii pre slovenské jazykové prostredie
•	šírenie informácií o kompenzačných pomôckach a možnostiach ich využívania v každodennom živote, pri štúdiu, v zamestnaní a poskytovaní služieb

Projekty realizované v roku 2009
•	Počítačový tábor pre zrakovo postihnutú mládež „reSET“ - Počítačový tábor pre zrakovo postihnutú mládež – „reSET“ sa uskutočnil v dňoch 27. júla až 2. augusta 2009 v hoteli Magura v Ždiari. Zúčastnilo sa na ňom 26 účastníkov, z toho 14 nevidiacich. Zámerom bolo oboznámiť účastníkov so štandardnými aplikačnými programami a elektronickými službami, ktoré môžu používať s pomocou asistenčných technológií. To im pomôže pri štúdiu i v zamestnaní a zvýši ich konkurencieschopnosť na trhu práce. Pri realizácii tábora sme zvolili formu workshopov, na ktorých sa účastníci priamo oboznamovali s odporúčanými aplikačnými programami a spôsobmi práce s nimi. Tí skúsenejší prezentovali aj vlastné osvedčené postupy. Uskutočnilo sa 11 workshopov na témy: elektronické bankovníctvo a bankomaty, práca so zvukom, napaľovanie CD a DVD,  prístupnosť digitálnej televízie.

•	“Čitateľné“ internetové stránky - Intenzívne sme sa venovali poradenstvu pre sprístupňovanie web stránok a informácií na internete a vo forme elektronických dokumentov. Pravidelne vykonávame audity prístupnosti internetových sídiel verejnej správy, samosprávy a privátneho sektora pre Ministerstvo financií SR, ktoré sleduje túto úlohu v rámci informatizácie spoločnosti. Tradične vyhodnocujeme prístupnosť web sídiel samosprávy pre súťaž Zlatý erb, v roku 2009 ich bolo 106.

•	Braillove popisky na liekoch - Od roku 2005 systematicky poskytujeme farmaceutickým firmám poradenstvo pre popisovanie liekov Braillovým písmom. Túto povinnosť ukladá výrobcom liekov na humánne použitie zákon č. 140/1998 Z. z. o liekoch a zdravotníckych pomôckach. V roku 2009 sme vystavili 172 protokolov prepise názvov konkrétnych liekov do Braillovho písma.

•	Jazykové kurzy pre nevidiacich už aj cez internet - V roku 2009 sme úspešne ukončili projekt Eurochance2 zameraný na prípravu kurzov taliančiny a španielčiny. V rámci neho boli vytvorené e-Learningové kurzy plne prístupné nevidiacim ľuďom. Tento projekt nadväzuje na úspešný medzinárodný projekt Eurochance - angličtina a nemčina pre ľudí so zrakovým postihnutím. V spolupráci s doterajšími projektovými partnermi pripravujeme jeho ďalšie pokračovanie.

•	Preklady pre nadšencov divadla - V spolupráci so Slovenským národným divadlom (SND) sme realizovali druhú etapu projektu Pegas, v rámci ktorej sme dokončili prepis prakticky všetkých bulletinov aktuálneho repertoáru činohry a opery SND do Braillovho písma. Spolu so Slovenskou knižnicou pre nevidiacich Mateja Hrebendu v Levoči (SKN) sme zabezpečili aj ich nahrávky.

•	Televízia priateľská k zrakovo postihnutým - Systematicky sme sa zúčastňovali na procese prechodu z analógového na digitálne TV vysielanie. Naším cieľom je dosiahnuť čo možno najlepšiu prístupnosť koncových zariadení na príjem digitálnej televízie pre ľudí so zrakovým postihnutím a začatie vysielania komentovaných programov.

•	Priateľ veľkosti pera - Aj v roku 2009 sme sa podieľali na vývoji, testovaní a zavádzaní nových pomôcok do praxe. Najvýznamnejšou z nich je hovoriaci identifikátor etikiet PenFriend. Zariadenie v tvare pera vysloví zaznamenanú hlasovú informáciu o predmete označenom samolepiacou etiketou s miniatúrnym čiarovým kódom. Nahrávka môže obsahovať informáciu o druhu potraviny, dátume nákupu a spotreby, zložení a dokonca aj návod na prípravu. PenFriend je skutočne prevratnou pomôckou, ktorej význam je možné prirovnať len asi k Braillovmu písmu alebo hovoriacemu počítaču.

Bezbariérové prostredie pre všetkých

Problematika životného prostredia zrakovo postihnutého v zmysle prostredia, v ktorom sa takýto človek pohybuje, v ktorom sa orientuje a v ktorom je nútený žiť, je predmetom činnosti oddelenia prevencie architektonických a dopravných bariér. Využitie vhodných opatrení pri úprave prostredia, teda jeho debarierizácia, je jedným zo základných prostriedkov vedúcich k samostatnému a plnohodnotnému životu nevidiaceho či ťažko zrakovo postihnutého človeka.

Činnosť a poskytované služby
•	poradenstvo pre odborníkov pri zapracovávaní debarierizačných požiadaviek do konkrétnych architektonických návrhov, projektov a realizácii stavby (najmä stavby komunikácií a dopravných stavieb, občianske stavby)
•	vedenie seminárov pre odbornú verejnosť venovaných identifikácii architektonických bariér, teoretickým východiskám opatrení, praktickým a najčastejším chybám a nedostatkom v aplikácii debarierizačných opatrení
•	vedenie seminárov pre zrakovo postihnutých, ktorých cieľom je zvýšenie informovanosti zrakovo postihnutých ľudí o možnostiach debarierizácie a príprava v oblasti sebaobhajoby ich práv na sprístupňovanie prostredia debarierizačnými opatreniami zakotvenými v zákonoch
•	metodická činnosť, ktorej ťažiskom je vytváranie zrozumiteľného a prehľadného výkladu vyhlášky 532/2002 Z.z. a 9/2009 Z.z. – najmä grafického a schematického vyjadrenia jednotlivých pravidiel
•	sprístupňovanie témy debarierizácie verejnosti s cieľom poukázať na možnosti odstraňovania bariér v prostredí, ktoré neraz nevyžadujú rozsiahle investície; často stačí len ochota spolupracovať a know-how

Najvýznamnejšie pripomienkované stavby roku 2009
•	Eurovea v Bratislave - realizácia opatrení v exteriéri a interiéri nákupného strediska, presadili sme dodržanie vyhlášky v bode požadujúcom ozvučenie eskalátorov akustickými majákmi
•	Okružná ulica a úpravy komunikácií pri Kauflande v Prešove - za intenzívnej komunikácie s naším oddelením boli v Prešove po prvýkrát správne zrealizované debarierizačné opatrenia na veľkom úseku komunikácií
•	Železničná stanica v Poprade - v projekte rekonštrukcie, ktorá by mala byť dokončená v roku 2010, sme riešili opatrenia na nástupištiach, ale aj vodiace línie v interiéroch staničných budov a ozvučenie eskalátorov, vstupov do budov aj nástupíšť akustickými majákmi
•	Archeologické múzeum v Bratislave - konzultovali sme sprístupnenie ďalšej časti expozície pre zrakovo postihnutých návštevníkov múzea; expozícia má byť dokončená v roku 2010

Projekty realizované v roku 2009
•	spolupráca s mestami - pokračovali sme v poradenskej činnosti pre projektantov a architektov z Bratislavy (zapojili sme sa do pracovných skupín tvorby Plánu hospodárskeho a sociálneho rozvoja Bratislavy), spolupracovali pri zostavovaní koncepcie debarierizácie mesta Trnava, nadviazali sme kontakty s mestom Martin a najmä sa rozbehla spolupráca na pripomienkovaní stavieb v meste Prešov
•	osádzanie akustických majákov - projekt ozvučenia mesta Levoča, kde sa za pomoci miestnych organizácií pre zrakovo postihnutých vytipovalo 13 miest, na ktorých budú osadené majáky v lete 2010
•	ozvučenie krajských stredísk ÚNSS - v rámci vyššie spomínaného projektu ozvučenia mesta Levoča budú akustickými majákmi ozvučené tiež všetky krajské strediská ÚNSS
•	Natri si svoj schod - kampaň sa realizovala v meste Levoča a mala za cieľ upozorniť na problematiku bariér v prostredí a na možnosti ich odstraňovania
•	účasť na konferenciách a seminároch - v apríli 2009 prezentovalo oddelenie svoju činnosť a problematiku debarierizácie v Slovenskej republike na konferencii Evropou bez bariér, ktorá sa konala v Prahe. Rovnako v apríli 2009 sa oddelenie podieľalo na realizácii seminára o prístupnom prostredí, ktorý organizovala Fakulta architektúry STU v Bratislave pre medzinárodných študentov programu Erasmus. Počas seminára sme prednášali o téme bariér pre zrakovo postihnutých a pracovníci Krajského strediska v Bratislave pre študentov zorganizovali zážitkové dopoludnie s chodením za pomoci dlhej bielej palice s tmavými okuliarmi a so simulátormi rôznych zrakových poškodení.
•	semináre pre zrakovo postihnutých klientov - v auguste a októbri 2009 sme sa klientom venovali v oblasti priestorovej orientácie a samostatného pohybu s dôrazom na debarierizačné prvky v prostredí a na možnosti debarierizácie priestorov, v ktorých sa semináre konali. Dôležitým prvkom seminárov bol tréning sebaobhajoby týkajúcej sa práv v sprístupňovaní prostredia zákonom stanovenými opatreniami.
•	pripomienkovanie novej európskej legislatívy - smerníc v oblasti prepravy handicapovaných pasažierov v lodnej a autobusovej doprave
•	účasť na rokovaniach so Slovenskými železnicami - pripomienkovali sme plán plnenia nariadení EÚ o sprístupňovaní železničnej dopravy handicapovaným pasažierom
•	pripomienkovanie nového cestného zákona - od februára 2009 začal platiť nový zákon cestnej premávke a v rámci neho aj nová vyhláška 9/2009 Z.z., v ktorej sú vďaka našim pripomienkam zakotvené úpravy pre zrakovo postihnutých na priechodoch pre chodcov - dopravné zariadenia (varovný a signálny pás), resp. samostatný typ vodorovného dopravného značenia (priechod s vodiacimi pásmi)

Od začiatku roka 2009 bola spoplatnená konzultačná a poradenská činnosť. Tento krok bol nevyhnutný na zabezpečenie aspoň čiastočného financovania práce Oddelenia prevencie architektonických a dopravných bariér. Spoplatnenie bolo prijaté dobre, spolupráca s úradmi ani stavebníkmi sa neutlmila. Oddelenie bude naďalej hľadať prostriedky na svoje fungovanie aj v regiónoch a na ďalšie rozširovanie pôsobnosti, ktoré vnímame ako veľmi potrebné.

Pes – najlepší priateľ človeka

Cieľom Výcvikovej školy pre vodiacich psov (VŠVP) je pomoc pri integrácii zrakovo postihnutých občanov do spoločnosti formou špeciálneho výcviku psa na vodenie nevidiacich. Škola bola založená v roku 1993 Imrichom Bartalošom, hudobným a špeciálnym pedagógom, ktorý je sám zrakovo postihnutý používateľ vodiaceho psa.

VŠVP je, ako jediná z organizácií zaoberajúcich sa výcvikom vodiacich psov na Slovensku, členom Medzinárodnej federácie škôl pre výcvik vodiacich psov. Federácia združuje niekoľko desiatok škôl z celého sveta a kontroluje a zároveň zaručuje kvalitu ich činnosti podľa medzinárodných štandardov. 
VŠVP intenzívne spolupracuje s organizáciami v zahraničí, kde získava poznatky slúžiace na skvalitňovanie práce. Spolupráca sa prejavuje aj vo forme podpory prostredníctvom výmeny psov zo špeciálnych chovov a v roku 2009 VŠVP sama po prvýkrát poskytla vycvičených vodiacich psov do zahraničia. Vďaka medzinárodnej spolupráci získala pracovníčka VŠVP kvalifikáciu v odbore výcviku vodiacich psov a práce so zrakovo postihnutými klientmi ako jediná na Slovensku.

VŠVP má kompletný program pozostávajúci z:
•	vlastného účelového chovu
•	výchovy
•	výcviku vodiacich psov
•	servisu klientom pracujúcim s vodiacimi psami - od zaškolenia nového používateľa až po riešenie akýchkoľvek problémov počas pracovného života vodiaceho psa
•	vývoja tyflokynologických pomôcok

Činnosť VŠVP v roku 2009

•	Vlastný chov budúcich vodiacich psov - Dňa 30.marca 2009 sa narodil vo VŠVP tretí vrh šteniat. Matkou je naša chovná sučka Bronny. Narodilo sa šesť potomkov, všetci čierni, z toho dva psíky a štyri sučky. Dostali mená na písmeno „C“, ktoré je tretím písmenom v abecede. Dňa 28. októbra 2009 sa narodil štvrtý vrh v našej chovnej stanici. Matkou bola sučka Amsden (dcéra Bronny) a bol to jej prvý vrh. Bohužiaľ, celý vrh šteniat uhynul. Sučka Amsden je zdravá a pokúsime sa o jej ďalšie potomstvo.

•	Počet psov v programe VŠVP v roku 2009 - Do roku 2009 prešlo výchovou a výcvikom vo VŠVP 18 psov a 1 chovná sučka. V roku 2009 sme získali narodením, kúpou alebo darovaním 11 psov. Celkový počet psov v roku 2009 bol 30. Z toho boli piati odovzdaní, jedenásti vyradení a jeden uhynul. K 31. decembru 2009 je počet psov vo VŠVP 13.

•	Školenia a kurzy - Od roku 2007 realizuje VŠVP dlhodobý akreditovaný kurz pre cvičiteľov vodiacich psov a inštruktorov mobility s vodiacim psom. V rámci skvalitnenia práce realizujeme pravidelné školiace stretnutia s celým kolektívom cvičiteľov, ktoré majú okrem vzdelávacieho aj informačný charakter.

•	Spolupráca so zahraničím
o	V januári opustili našu výcvikovú školu a aj našu krajinu dva výborné vodiace psy a odišli pracovať na Maltu. Tieto psy sme našim kolegom poskytli v rámci medzinárodnej spolupráce a zapojili sme sa tak do poskytovania pomoci iným organizáciám.
o	V júli VŠVP začala rokovania o dodávke zmrazeného semena s partnerskou organizáciou v Austrálii. Rokovania sú úspešne ukončené a je už iba potrebné dohodnúť termín dodania.
o	V júli bol tiež odovzdaný asistenčný pes vycvičený vo VŠVP. V januári 2008 sme štvormesačnú Istru dostali do daru od austrálskej školy ako potenciálnu chovnú sučku, ktorá bola svojimi krvnými líniami vhodná do nášho programu. Pri dlhodobom testovaní sme sa rozhodli sučku do chovu nezaradiť pre jej extrémnu citlivosť, a práve túto jej vlastnosť sme využili pre výcvik na asistenčného psa a poskytovanie domácej terapie.
o	V septembri sme privítali kolegyňu zo Švédska, ktorá sa prišla pozrieť na naše v poradí tretie šteniatka. Po predchádzajúcej dohode k nám priviezla aj dvojročného vycvičeného vodiaceho psa, ktorého od nej odkúpime.
o	V októbri nám český umelec Viktor Bandík namaľoval nádherný obraz dvoch psov – súrodencov z nášho vlastného chovu. Tento krásny dar sme sa zo súhlasom autora rozhodli darovať ďalej a bol poslaný do Austrálie ako vyjadrenie vďaky pánu Johnovi Goslingovi z austrálskej výcvikovej školy za jeho pomoc. Pán Gosling nám vybral v Austrálii chovnú sučku a pomohol pri vybavovaní jej prepravy na Slovensko.

Najvýznamnejšie projekty v roku 2009
V auguste VŠVP už tradične zorganizovala sústredenie majiteľov vodiacich psov a čakateľov na vodiacich psov. Tohtoročné sústredenie sa konalo v penzióne Pod stráňou v Liptovskom Jáne. Všetci zúčastnení mali možnosť preveriť si prácu svojich terajších vodiacich psov alebo vyskúšať svojich budúcich pomocníkov na nových trasách aj na umelej prekážkovej dráhe.
V decembri sa uskutočnila v rámci projektu Dobrá krajina zbierka, počas ktorej sme spolu s realizátorom projektu a dvomi ďalšími neziskovými organizáciami pripravili predvádzaciu akciu pre spoločnosť Hewlett-Packard v priestoroch ich spoločnosti.
V decembri sme sa už po tretíkrát zapojili do Vianočnej zbierky, ktorú organizuje Slovenská humanitná rada v spolupráci so spoločnosťou Tesco. Po vyhodnotení celej zbierky sme dosiahli druhý najlepší výnos v rámci Slovenska.

V roku 2009 ďakujeme za pomoc:
Gtech Slovakia Corp.
Lion´s club Bratislava Pressburg
Lion´s club Bratislava Istropolis
Prvá stavebná sporiteľňa
TRUCK&TRAILER Rent&Transport s.r.o.
Direct Parcel Distribution SK, s.r.o.
Royal Canin
Lucia Harabinová
Alžbeta Gaboňová
Šimon Gmiterko
Vendelín Benkóczki

Rok bez prevratných legislatívnych zmien

Rok 2009 nepriniesol žiadne nové zákony bezprostredne sa týkajúce občanov so zdravotným postihnutím.

Ministerstvo práce, sociálnych vecí a rodiny SR (MPSVaR) intenzívne pripravovalo novelu zákona o sociálnych službách. Akceptovaná bola naša požiadavka na považovanie poskytovania sociálnej rehabilitácie a špeciálneho odborného poradenstva za druh sociálnej služby a nepovažovať tieto služby len za odborné činnosti. Ide o vítanú a požadovanú zmenu, ÚNSS by to umožnilo registrovať sa priamo ako poskytovateľ týchto sociálnych služieb. Navrhujeme tiež posilniť právo občana pri výbere poskytovateľa sociálnej služby, čím sa zo zákona odstráni nerovnoprávne postavenie neverejných poskytovateľov sociálnych služieb oproti poskytovateľom verejným, zriadeným obcami alebo vyššími územnými celkami.

V pripravovanej novele zákona o peňažných príspevkoch na kompenzáciu ťažkého zdravotného postihnutia ide zväčša len o spresnenie viacerých ustanovení tohto zákona. Požiadavka občanov s ťažkým zdravotným postihnutím (ŤZP) zvýšiť hranicu príjmu na 4-násobok životného minima, po dosiahnutí ktorej dochádza k znižovaniu výplaty peňažného príspevku na osobnú asistenciu až po úplné zastavenie jeho výplaty, nebola akceptovaná. 

Na základe podnetov ÚNSS, motivovaných zámerom znížiť administratívnu náročnosť pri predkladaní žiadostí o úhradu prevádzkových nákladov chránených pracovísk, došlo k dvom významným zmenám v zákone o službách zamestnanosti. Marcovou novelou tohto zákona sa opäť zaviedla úhrada týchto nákladov zo strany úradov práce raz ročne za predchádzajúci kalendárny rok. 
Proti takémuto riešeniu znižovania administratívnej náročnosti sme vyslovili ostrú výhradu, uskutočnilo sa i rokovanie na MPSVaR, spočiatku zdanlivo bez výsledku. Ale na základe vlastnej iniciatívy MPSVaR sa novelou zákona z júna 2009 opäť ustanovila úhrada prevádzkových nákladov štvrťročne. Čiastočne sa administratívna náročnosť znížila tým, že niektoré doklady budú zamestnávatelia predkladať len raz ročne na začiatku kalendárneho roka.

Naše dlhodobé úsilie o zaradenie glukomeru SensoCard Plus medzi základné funkčné typy zdravotníckych pomôcok, čo by umožnilo poskytovať ho nevidiacim a slabozrakým osobám bez doplatku, bolo neúspešné. Komisia Ministerstva zdravotníctva SR našu požiadavku zamietla s odôvodnením, že predmetný glukomer nemá hlasovú alebo zvukovú navigáciu, ktorá by identifikovala správnu aplikáciu kvapky krvi na testovací prúžok.

Po dlhých rokovaniach medzi zástupcami mimovládnych organizácií a Ministerstvom financií SR došlo k dohode, na základe ktorej bola vypracovaná a následne v Národnej rade SR schválená novela zákona o dani z príjmu, podľa ktorej s účinnosťou od roku 2011 dôjde k zmenám v poukazovaní 2 % zo sumy zaplatenej dane právnickými osobami. Podstatou návrhu je zavedenie prechodného obdobia, počas ktorého sa bude poukazované percento zo zaplatenej dane znižovať z 2 % na 0,5 % v zdaňovacom období končiacom rokom 2019, pričom v prechodnom období bude výška poukázaného percenta zaplatenej dane závislá od toho, či právnická osoba súčasne poukáže dary v stanovenej percentuálnej výške. Systém by mal viesť k „výchove“ donorov k sponzorstvu z vlastných prostriedkov.

V roku 2010, vzhľadom na parlamentné voľby, dôjde tradične k utlmeniu legislatívnej činnosti zo strany ministerstiev a vlády SR. Očakávame však schválenie pripravenej novely zákona o sociálnych službách, ktorá by mohla aspoň čiastočne zlepšiť podmienky pre ich poskytovanie naším občianskym združením.

Výsledky hospodárenia v roku 2009

I. Analýza majetku a zdrojov krytia majetku ÚNSS
Majetok ÚNSS bol v roku 2009 vo výške 1 454 643 Eur. V porovnaní s rokom 2008, kedy výška majetku dosahovala sumu 1 233 552 Eur, sa zvýšil o 221 091 Eur. Zvýšenie stavu majetku bolo spôsobené predovšetkým zvýšením obežného majetku v roku 2009 (994 457 Eur) oproti roku 2008 (507 303 Eur) o 487 154 Eur, dlhodobý majetok zaznamenal pokles v roku 2009 (443 589 Eur) oproti roku 2008 (512 813 Eur) o 69 224 Eur, pokles časového rozlíšenia bol o 196 839 Eur.

Ukazovateľ	2008	2009	Absolútna
odchýlka	%
2008	%
2009	Relatívna
odchýlka	Index rastu
(poklesu)	
Dlhodobý
majetok	512 813	443 589	-69 224	41,57	30,49	-11,08	0,865011	
Obežný
majetok	507 303	994 457	487 154	41,13	68,36	27,23	1,960282	
Časové rozlíšenie	213 436	16 597	-196 839	17,30	1,15	-16,15	0,077761	
Spolu	1 233 552	1 454 643	221 091	100	100	+/- 0,00	-	
1 Tabuľka č. 1. Štruktúra majetku ÚNSS (v Eur)

Z uvedenej tabuľky vyplýva, že dlhodobý majetok v roku 2009 v porovnaní s rokom 2008 poklesol o 69 224 Eur. Na poklese dlhodobého majetku sa podieľal len dlhodobý hmotný majetok, ktorý poklesol v roku 2009 v porovnaní s rokom 2008 o 69 224 Eur najmä z dôvodu odpisov.

Podľa indexu rastu (poklesu) bol dlhodobý majetok v roku 2009 v porovnaní s predchádzajúcim rokom 0,865 krát nižší.

Obežný majetok v roku 2009 v porovnaní s rokom 2008 vzrástol o 487 154 Eur. Na tomto raste sa najviac podieľal rast krátkodobých pohľadávok ako aj rast prostriedkov na bankových účtoch, čo bolo spôsobené úhradami záverečných platieb projektov ÚNSS. Pohyby ostatných položiek netvorili významnú časť na raste či poklese celkovej úrovne obežného majetku. Krátkodobé pohľadávky vzrástli v roku 2009 (257 784 Eur) oproti roku 2008 (24 431 Eur) o 233 353 Eur. Bankové účty vzrástli v roku 2009 (727 983 Eur) oproti roku 2008 (481 046 Eur) o 254 453 Eur. Podľa indexu rastu (poklesu) bol obežný majetok v roku 2009 v porovnaní s predchádzajúcim rokom 1,96 krát vyšší.

Pokles časového rozlíšenia spôsobilo vysporiadanie pohľadávok z ukončených projektov.

Ako vyplýva z tabuľky č. 1., kým v roku 2008 predstavoval podiel dlhodobého majetku na celkovom majetku 41,57 %, tak v roku 2009 to bolo len 30,49 %. Naopak, kým podiel obežného majetku na celkovom majetku v roku 2008 bol 41,13 %, v roku 2009 to bolo 68,36 %.

Vlastné imanie ÚNSS sa v porovnaní s rokom 2008 znížilo o 36 292 Eur. Vlastné imanie bolo v roku 2009 vo výške 923 842 Eur, kým v roku 2008 bol tento stav vo výške 960 134 Eur. Zníženie stavu vlastného imania bolo spôsobené predovšetkým kumulovaním straty z minulého roka (-58 657 Eur) k nevysporiadanému výsledku hospodárenia z minulých rokov.

Cudzie zdroje ÚNSS sa v porovnaní s rokom 2008 zvýšili o 257 383 Eur. Cudzie zdroje boli v roku 2009 vo výške 530 801 Eur, kým v roku 2008 bol stav cudzích zdrojov 273 418 Eur. Rast cudzích zdrojov bol spôsobený predovšetkým zvýšením výnosov budúcich období, ktoré v roku 2009 predstavovali hodnotu 469 502 Eur, kým v roku 2008 predstavovali sumu 202 582 Eur. Cudzie zdroje, konkrétne krátkodobé záväzky z obchodného styku zaznamenali pokles v roku 2009 (6 402 Eur) oproti roku 2008 (19 253 Eur) o 12 851 Eur.

Na zvýšení majetku sa podieľali:
•	časovo rozlíšené výnosy budúcich období vo výške 266 920 Eur
•	cudzie zdroje poklesli o 9 537 Eur
•	vlastné imanie vo výške 36 292 Eur

Celkovo zdroje krytia majetku, predovšetkým vplyvom výnosov budúcich období, zaznamenali medziročný rast 221 091 Eur.

Nakoľko absolútne zmeny vlastného imania nemajú dostatočnú vypovedaciu schopnosť, je potrebné posúdiť vzťah vlastného imania a cudzích zdrojov za roky 2009 a 2008.

Rok 2008: vlastné imanie/cudzie zdroje – 960 134 Eur/273 418 Eur = 3,51
Rok 2009: vlastné imanie/cudzie zdroje – 923 842 Eur/530 801 Eur = 1,74

Z uvedeného vyplýva, že v roku 2008 bolo vlastné imanie 3,51 krát väčšie ako cudzie zdroje a v roku 2009 bolo vlastné imanie len 1,74 krát väčšie ako cudzie zdroje.

Z pomeru vlastného imania a cudzích zdrojov v medziročnom porovnaní vyplýva, že cudzie zdroje rástli rýchlejšie ako vlastné imanie ÚNSS.

II. Analýza podielu prijatých príspevkov a dotácií na prevádzku na výnosoch ÚNSS

II.A. Analýza podielu prijatých príspevkov na výnosoch ÚNSS

Prijaté príspevky ÚNSS v roku 2009 tvorili predovšetkým prijaté príspevky od organizačných zložiek, prijaté príspevky z prostriedkov Úradov práce, mestských úradov, nadácií, právnických osôb, zahraničných zdrojov, fyzických osôb (verejných zbierok ÚNSS), prijatých členských príspevkov a z podielu zaplatenej dane.

Podiel prijatých príspevkov na celkových výnosoch = (prijaté príspevky / celkové výnosy) * 100 

rok 2009: (458 283 Eur / 1 009 641 Eur) * 100 = 45,39 %
rok 2008: (404 335 Eur / 966 375 Eur) * 100 = 41,84 %

Kým podiel prijatých príspevkov na celkových výnosoch ÚNSS predstavoval v roku 2008 41,84%, v roku 2009 to bolo 45,39%, čo predstavuje medziročný nárast o 3,55%.

II.B. Podiel dotácií na prevádzku na výnosoch ÚNSS

Prijaté dotácie ÚNSS v roku 2009 tvorili predovšetkým prijaté príspevky z prostriedkov Ministerstva práce, sociálnych vecí a rodiny SR, Ministerstva kultúry SR a vyšších územných celkov.

Podiel dotácií na prevádzku na celkových výnosoch = (dotácie na prevádzku / celkové výnosy) * 100

rok 2009: (376 264 Eur / 1 009 641 Eur) * 100 = 37,27 %
rok 2008: (432 683 Eur / 966 375 Eur) * 100 = 44,77 %

Kým podiel dotácií na prevádzku na celkových výnosoch ÚNSS predstavoval v roku 2008 44,77%, tak roku 2009 to bolo 37,2%, čo predstavuje medziročný pokles o 7,5%.

II.C. Podiel prijatých príspevkov a dotácií na prevádzku na výnosoch ÚNSS

Podiel prijatých príspevkov a dotácií na prevádzku na celkových výnosoch = (prijaté príspevky a dotácie na prevádzku / celkové výnosy) * 100

rok 2009: (834 547 Eur / 1 009 641 Eur) * 100 = 82,66 %
rok 2008: (837 018 Eur/ 966 375 Eur) * 100 = 86,61 %

Kým podiel prijatých príspevkov a dotácií na prevádzku na celkových výnosoch ÚNSS v roku 2008 predstavoval 86,61 %, v roku 2009 to bolo 82,66 %, čo predstavuje medziročný pokles o 3,95 %.

Podiel prijatých príspevkov a dotácií na prevádzku na celkových výnosoch ÚNSS vyjadruje vysokú závislosť ÚNSS na prijatých príspevkoch a dotáciách na prevádzku, v oboch spomínaných rokoch predstavoval ich podiel na celkových výnosoch viac ako 80 %.

III. Najvýznamnejšie prijaté príspevky a dotácie v roku 2009

Príspevky a dary	Finančný objem (v Eur)	
Ministerstvo práce, sociálnych vecí a rodiny SR	120 650	
Ministerstvo kultúry SR	26 700	
Projekt Vzdelávací a poradenský systém na podporu uplatňovania práva nevidiacich a slabozrakých ľudí na rovnaké zaobchádzanie	15 254	
Projekt Mostík k zamestnaniu	8 728	
Projekt Eurochance II	7 213	
Banskobystrický samosprávny kraj	22 406	
Košický samosprávny kraj	49 791	
Bratislavský samosprávny kraj	33 194	
Nitriansky samosprávny kraj	24 897	
Prešovský samosprávny kraj	16 597	
Trenčiansky samosprávny kraj	20 746	
Trnavský samosprávny kraj	49 574	
Žilinský samosprávny kraj	26 555	

AKTÍVA v EUR
ASSETS in EUR	Účtovné obdobie
2009	Účtovné obdobie
2008	
A.	Dlhodobý majetok	443 589	512 813	
1.	Dlhodobý nehmotný majetok	0	0	
2.	Dlhodobý hmotný majetok	436 950	506 174	
3.	Dlhodobý finančný majetok	6 639	6 639	
B.	Obežný majetok	994 457	507 303	
1.	Zásoby	1 174	1 826	
2.	Dlhodobé pohľadávky	0	0	
3.	Krátkodobé pohľadávky	257 784	24 431	
4.	Finančný majetok	735 499	481 046	
C.	Prechodné účty aktív	16 597	213 436	
aktíva celkom	1 454 643	1 233 552	

	PASÍVA v EUR
LIABILITIES in EUR	Účtovné obdobie
2009	Účtovné obdobie
2008	
A.	Vlastné zdroje krytia stálych a obežných aktív	923 842	960 134	
1.	Fondy organizácie a fondy tvorené zo zisku	1 018 776	1 018 040	
2.	Výsledok hospodárenia a nevysporiadaný výsledok hospodárenia z minulých období	-94 934	-57 890	
B.	Cudzie zdroje	61 299	70 836	
1.	Rezervy zákonné	5 572	5 809	
2.	Dlhodobé záväzky	3 674	4 448	
3.	Krátkodobé záväzky	51 704	60 513	
4.	Bankové výpomoci a pôžičky	349	66	
C.	Prechodné účty pasívne	469 502	202 582	
	pasíva celkom	1 454 643	1 233 552	

NÁKLADY v EUR
COSTS in EUR	Účtovné obdobie
2009	Účtovné obdobie
2008	
50	Spotrebované nákupy	67 719	73 426	
51	Služby	305 622	279 261	
52	Osobné náklady	484 413	458 706	
53	Dane a poplatky	2 877	2 855	
54	Ostatné náklady	24 151	13 974	
55	Odpisy, predaný majetok, rezervy	92 572	108 345	
56	Poskytnuté príspevky	63 142	69 707	
 	náklady celkom	1 040 496	1 006 274	

VÝNOSY v EUR
REVENUES in EUR	Účtovné obdobie
2009	Účtovné obdobie
2008	
60	Tržby za vlastné výkony a tovar	129 341	82 719	
64	Ostatné výnosy	2 809	11 817	
65	Tržby z predaja majetku, rezervy	42 944	34 820	
66	Prijaté príspevky	458 283	404 336	
69	Dotácie	376 264	432 683	
 	VÝNOSY celkom	1 009 641	966 375	
	
výsledok hospodárenia pred zdanením	-30 855	-39 899	
591	Daň z príjmov	5 422	4 614	
výsledok hospodárenia po zdanení	-36 277	-44 514	

IV. Audit účtovnej závierky za rok 2009

Výrok audítora:
„Uskutočnil som audit pripojenej účtovnej závierky za Vaše občianske združenie za rok 2009, ktorá obsahuje súvahu zostavenú k 31. decembru 2009, súvisiaci výkaz ziskov a strát za rok, ktorý sa k uvedenému dátumu skončil a poznámky.

Zodpovednosť vedenia občianskeho združenia za účtovnú závierku
Vedenie občianskeho združenia je zodpovedné za zostavenie a objektívnu prezentáciu tejto účtovnej závierky v súlade so Zákonom o účtovníctve č. 431/2002 Z.z. v znení jeho dodatkov. Táto zodpovednosť zahŕňa návrh, implementáciu a zachovávanie interných kontrol relevantných pre prípravu a objektívnu prezentáciu účtovnej závierky, ktorá neobsahuje významné nesprávnosti v dôsledku podvodu alebo chyby, ďalej výber a uplatňovanie vhodných účtovných zásad a účtovných metód, ako aj uskutočnenie účtovných odhadov primeraných za daných okolností.

Zodpovednosť audítora
Mojou zodpovednosťou je vyjadriť názor na túto účtovnú závierku na základe auditu.
Audit som uskutočnil v súlade so Medzinárodnými audítorskými štandardmi. Podľa týchto štandardov mám dodržiavať etické požiadavky, naplánovať a vykonať audit tak, aby som získal primerané uistenie, že účtovná závierka neobsahuje významné nesprávnosti.
Súčasťou auditu je uskutočnenie postupov na získanie audítorských dôkazov o sumách a údajoch vykázaných v účtovnej závierke. Zvolené postupy závisia od rozhodnutia audítora, vrátane posúdenia rizika významných nesprávnosti v účtovnej závierke, či už v dôsledku podvodu alebo chyby.
Pri posudzovaní tohto rizika audítor berie do úvahy interné kontroly relevantné pre zostavenie a objektívnu prezentáciu účtovnej závierky v účtovnej jednotke, aby mohol navrhnúť audítorské postupy vhodné za daných okolností, nie však za účelom vyjadrenia názoru na účinnosť interných kontrol účtovnej jednotky. Audit ďalej obsahuje zhodnotenie vhodnosti použitých účtovných zásad a účtovných metód a primeranosti účtovných odhadov uskutočnených manažmentom, ako aj zhodnotenie prezentácie účtovnej závierky ako celku.
Som presvedčený, že audítorské dôkazy, ktoré som získal, poskytujú dostatočné a vhodné východisko pre môj názor.

Názor
Podľa môjho názoru účtovná závierka poskytuje pravdivý a objektívny pohľad na finančnú situáciu Občianskeho združenia ÚNSS Bratislava k 31.decembru 2009, na výsledky jej hospodárenia a peňažné toky za rok končiaci k danému dátumu v súlade so Zákonom o účtovníctve.“
Košice, 20. apríl 2010
Ing. Štefan Adamišin, zodpovedný audítor, Licencia SKAU 852

Ako o sebe dávame vedieť verejnosti

Popri hlavnej činnosti ÚNSS, ktorou je poskytovanie rôznorodých služieb pre zrakovo postihnutých ľudí, je našou prioritou zvyšovanie povedomia spoločnosti o probléme zrakového postihnutia a jej informovanie o našich aktivitách. Tento cieľ sa snažíme napĺňať predovšetkým prostredníctvom vydávania tlačových správ, uverejňovania informácií na našej webovej stránke, ale tiež organizáciou a realizáciou rôznych kampaní a kultúrnych podujatí.

V roku 2009 sme:
•	vydali 23 tlačových správ
•	zorganizovali 3 tlačové konferencie
•	sa objavili v médiách v 59 správach
•	uskutočnili kampaň na oslovenie právnických a fyzických osôb s cieľom venovania ich 2% z daní z príjmov v prospech ÚNSS
•	realizovali ôsmy ročník verejnej zbierky Biela pastelka
•	koordinovali šiesty ročník verejnej zbierky na podporu výcviku vodiacich psov
•	uskutočnili šiesty ročník fotografickej súťaže Cesta svetla
•	zorganizovali hudobnú prehliadku nevidiacich a slabozrakých umelcov pod názvom Zdvihnime oponu

2% z daní z príjmov fyzických a právnických osôb
2% z daní z príjmov fyzických a právnických osôb patria k dôležitým formám financovania činnosti ÚNSS. Výsledkom kampane, ktorú sme realizovali v roku 2009, je suma 199 621,52 Eur (6 013 797,91 Sk).
Tieto financie nám umožnia poskytovať účinnejšiu a rozsiahlejšiu pomoc vo forme rôznych kurzov, ktoré pomáhajú ľuďom so zrakovým postihnutím lepšie zvládať každodenný život a zapájať sa do života spoločnosti.

Verejná zbierka Biela pastelka
V roku 2009 sa už po ôsmy krát konala verejná zbierka Biela pastelka. Jej cieľom je vyzbierať prostriedky na realizáciu špeciálnych kurzov, ktoré pomáhajú nevidiacim naučiť sa žiť tme.
Biela pastelka prebiehala v roku 2009 od 1. augusta do 31. decembra. Hlavným dňom zbierky bol 23. september 2009. V tento deň dvoj - až trojčlenné tímy dobrovoľníkov v mestách po celom Slovensku ponúkali originálne odznaky v tvare bielej pastelky za 1,- Eur a prípadný dobrovoľný príspevok. O zbierke informovala rozsiahla mediálna kampaň.

Výsledok verejnej zbierky Biela pastelka v roku 2009
Čistý výnos zbierky: 52 870,27 Eur (1 592 769,75 Sk)
35% čistého výnosu použijeme na poradenstvo pre tých, ktorí stratili zrak a snažia sa s touto ťažkou situáciou vyrovnať, i na realizáciu kurzov, počas ktorých nevidiaci a slabozrakí ľudia získavajú zručnosti nevyhnutné pre každodenný život: bezpečná chôdza s bielou palicou, čítanie a písanie Braillovho písma, sebaobslužné činnosti - varenie, upratovanie, osobná hygiena a podobne.
Zvyšok, teda 65%, použijeme na projektové programy samotných nevidiacich a slabozrakých ľudí, na ich aktivizáciu a vzdelávanie, rozvoj spolkovej činnosti a na krízovú pomoc zrakovo postihnutým ľuďom.

Verejná zbierka na podporu výcviku vodiacich psov
Verejná zbierka na podporu výcviku vodiacich psov prebiehala počas celého roka 2009. Verejnosť do zbierky mohla prispieť vložením finančného daru do niektorej z päťdesiatich pokladníc s maketami vodiacich psov, ktoré boli umiestnené na rôznych verejných priestranstvách po celom Slovensku.

Výsledok verejnej zbierky pre podporu výcviku vodiacich psov v roku 2009
Čistý výnos zbierky: 8 650,35 Eur (260 600,44 Sk)
50% čistého výnosu použijeme na nákup, výchovu a výcvik vodiacich psov, zaškolenie žiadateľov a držiteľov vodiacich psov, precvičovanie vodiacich psov vo výkone a tyflokynologický servis pre držiteľov vodiacich psov. Druhá polovica čistého výnosu je určená na poskytovanie sociálneho poradenstva a vykonávanie sociálnej prevencie pre zrakovo postihnutých občanov na regionálnej a lokálnej úrovni.

Cesta svetla
Aj v roku 2009 sme pokračovali v realizácii už tradičnej fotografickej súťaže Cesta svetla. Jej cieľom je pootvoriť dvere do sveta zrakovo postihnutých ľudí prostredníctvom fotografie a podnietiť verejnosť k pozastaveniu a zamysleniu sa nad rozmanitosťou života. Cesta svetla rozpráva o zrakovom postihnutí cez umenie, ktoré hovorí univerzálnym jazykom zrozumiteľným pre každého.
V roku 2009 sa do súťaže prihlásilo 14 fotografov, ktorí zaslali spolu 54 fotografií. Tie najlepšie z nich si verejnosť mohla pozrieť na vernisáži, ktorej súčasťou bolo aj vyhodnotenie súťaže a ocenenie najlepších autorov. Následne sme uskutočnili desať výstav v rôznych slovenských mestách. Výstupom zo súťaže bol aj stolový kalendár na rok 2010, v ktorom sa použili najlepšie fotografie.

Zdvihnime oponu
Taký bol názov a zároveň hlavná myšlienka hudobnej prehliadky nevidiacich a slabozrakých interpretov.
Už tretí ročník podujatia, ktorý zorganizovala ÚNSS s cieľom predstaviť verejnosti spevákov a hudobníkov so zrakovým postihnutím, sa uskutočnil v decembri 2009 v Komornom divadle ECC Domu kultúry Banská Bystrica.
Na pódiu sa predstavili nevidiaci a slabozrakí interpreti s ľudovými piesňami i skladbami populárnej hudby. Spolu takmer tridsať hudobníkov a spevákov predviedlo vlastnú i tvorbu prebranú od známych osobností v hudobnom svete. Pozvanie ako hudobný hosť večera prijal spevák Peter Bažík, finalista speváckej súťaže SuperStar.

Finále súťaže v čítaní a písaní Braillovým písmom
Symbolicky, na deň nevidiacich 13. novembra 2009, sa uskutočnilo finále súťaže v čítaní a písaní Braillovho písma a odborný seminár Braillovo písmo v informačnej spoločnosti, ktoré boli vyvrcholením aktivít ÚNSS k 200. výročiu narodenia Louisa Brailla. Finále sa zúčastnilo 15 súťažiacich.
Podujatie sa začalo vyhodnotením slovenskej účasti v Európskej súťaži braillovských esejí Onkyo Braille Essay Contest 2009 – Europe. Víťazka slovenského kola Kvetoslava Holešťáková z Levoče sa v európskej súťaži umiestnila na treťom mieste.

Spolková činnosť

Členovia ÚNSS sú združení v 69 základných organizáciách (ďalej len ZO), ktoré tvoria spolkovú zložku občianskeho združenia. Okrem zrakovo postihnutých občanov sú členmi ÚNSS aj rodičia nevidiacich a slabozrakých detí, priatelia a sympatizanti, čiže vidiaci ľudia. K 31. decembru 2009 ÚNSS evidovala 5142 členov.
Činnosť ZO ÚNSS, realizovaná výhradne formou dobrovoľníckej práce, je zameraná najmä na:
•	obhajobu záujmov nevidiacich a slabozrakých ľudí
•	podporu a monitoring profesionálnych služieb zabezpečovaných výkonnými zložkami ÚNSS
•	organizovanie aktivít zvyšujúcich kvalitu života ľudí so zrakovým postihnutím
•	akcie prezentačného a osvetového charakteru pre verejnosť

Aktivity ZO na úrovni krajov koordinuje 8 krajských rád ÚNSS (ďalej len KR). KR sú volené na krajských zhromaždeniach každé 2 roky a každá ZO má v príslušnej KR minimálne jedného zástupcu.

Na celoštátnej úrovni riadi spolkovú činnosť Ústredná rada ÚNSS (ďalej len ÚR), v ktorej je každá KR ÚNSS zastúpená svojim predsedom.

Pri ÚNSS pôsobia aj dva kluby s celoštátnou a jeden s krajskou pôsobnosťou, ktoré organizujú masérov a používateľov výpočtovej techniky.

Vo februári až apríli 2009 sa uskutočnili hodnotiace členské schôdze, na ktorých členovia bilancovali svoju činnosť a vytýčili si nové úlohy a ciele.

Kontrolnú činnosť v ÚNSS zabezpečujú kontrolné komisie, ktoré sú volené ako nezávislé orgány na kontrolu riadiacich spolkových a výkonných orgánoch. Tejto činnosti sa venuje 170 dobrovoľných funkcionárov, ktorých riadi 5-členná Ústredná kontrolná komisia.

522 podujatí pre 12 937 ľudí
Dobrovoľnícka práca členov ÚNSS je zdokumentovaná účtovnou evidenciou, prezenčnými listinami a správami. Z týchto dokumentov nám vyšlo číslo uvedené v titulku tejto podkapitoly. Ani toto číslo však nie je úplné, pretože zdokumentovať všetku dobrovoľnícku činnosť je prakticky nemožné.
•	tréningy sebaobhajoby - nový prvok v spolkovej činnosti, ktorými organizačné zložky nadviazali na projekt ÚNSS Vzdelávací a poradenský systém na podporu uplatňovania práva nevidiacich a slabozrakých ľudí na rovnaké zaobchádzanie
•	tvorivé dielne
•	výstavy kompenzačných pomôcok
•	výstavy tvorivosti nevidiacich a slabozrakých ľudí
•	amatérska umelecká tvorba
•	slávnostné akadémie
•	rekondičné pobyty
•	podujatia k medzinárodným dňom detí a matiek
•	zájazdy
•	rekreačný šport
•	iné

To je len rámcový prehľad aktivít ZO a KR ÚNSS, ktoré si zrakovo postihnutí dobrovoľníci sami organizujú. Nevidiaci a slabozrakí ľudia sa počas nich stretávajú, vytvárajú a upevňujú sociálne kontakty, vymieňajú si skúsenosti, vzájomne sa inšpirujú a povzbudzujú.

Najväčším problémom spolkovej činnosti okrem nedostatku financií je zvyšujúci sa vekový priemer členskej základne a nízky počet mladých ľudí, ktorí o členstvo v ÚNSS a jej činnosť javia záujem. Objektívnym dôvodom je zrejme fakt, že spoločnosť smeruje k individualizmu. Tento nežiadúci stav by snáď mohla zlepšiť realizácia väčšieho počtu projektov cielených práve na mladých ľudí so zrakovým postihnutím a ich propagácia na verejnosti.

Projekty realizované členmi ÚNSS v roku 2009
•	Krajská prehliadka amatérskej umeleckej tvorby - Dňa 3. septembra 2009 zorganizovali KR ÚNSS Košice a ZO ÚNSS Trebišov v Sečovciach Krajskú prehliadku amatérskej hudobnej a literárnej tvorby nevidiacich a slabozrakých ľudí. Na prehliadke sa prezentovali takmer dve desiatky nevidiacich a slabozrakých amatérskych umelcov nielen z Košického kraja.
•	Benefičný koncert v Púchove - V nedeľu 29. novembra 2009 vystúpili v evanjelickom kostole v Púchove žiaci ZUŠ Púchov. Zlatým klincom programu bola populárna speváčka Katka Koščová a výťažok z koncertu bol venovaný ZO ÚNSS Púchov, ktorá koncert pod patronátom mesta Púchov zorganizovala.
•	Spája nás tmavomodrý svet - Interaktívne stretnutie nevidiacich a slabozrakých ľudí zo Slovenska a Čiech bolo zamerané na poznávanie histórie a získanie informácií dôležitých pre reálny život s ťažkým zrakovým hendikepom. Stretnutie zorganizovala ZO ÚNSS Čadca v dňoch 22. – 23. júla 2009 v Starej Bystrici.
•	Radka radosť rozdáva - Meno Radka si ako pomenovanie svojho krúžku ručných prác vybrali členovia ZO ÚNSS Nitra. Radka rozdáva radosť už štrnásť rokov a v roku 2009 podľa nej pomenovali aj projekt, v rámci ktorého sa uskutočnilo 10 tvorivých dielní zameraných na sprístupňovanie nových techník drobných ľudových remesiel nevidiacim a slabozrakým ľuďom. Vyvrcholením projektu bola výstava konaná v dňoch 18. - 30. novembra 2009 v Krajskom osvetovom stredisku v Nitre. V rámci programu výstavy sa uskutočnilo aj 2. celoslovenské stretnutie reprezentantov krúžkov ručných prác a tvorivých dielní pôsobiacich pri organizačných zložkách ÚNSS. Zaujímavým výstupom z projektu je aj katalóg použitých techník s fotodokumentáciou výrobkov.
•	Lúče sŕdc - Pod týmto názvom zorganizovalo Mesto Lučenec a ZO ÚNSS Lučenec benefičný koncert, ktorý sa uskutočnil dňa 7. októbra 2009. Na koncerte vystúpil husľový virtuóz Peter Michalica v klavírnom doprovode Viery Bartošovej. Výťažok bol venovaný aktivitám ZO ÚNSS Lučenec zameraných na prekonávanie dôsledkov ťažkého zrakového znevýhodnenia.
•	Hráme sa na remeselníkov - Tvorivé dielne pre svojich členov pripravila ZO ÚNSS Banská Štiavnica. Stretnutia sa konali v banskoštiavnickom múzeu a účastníci si osvojovali historické remeslá s historickými nástrojmi.
•	Poďme sa nebáť - ZO ÚNSS Martin pripravila v spolupráci s mestom Martin týždňový skupinový tréning sebaobhajoby a komunikačných zručností, vďaka ktorému získalo 36 účastníkov užitočné znalosti intenzívnou formou.
•	Bariéry v živote zrakovo postihnutého človeka - Takto pomenovala svoj projekt ZO ÚNSS Košice okolie. Išlo o dvojdňový seminár, na ktorom sa účastníci so zrakovým postihnutím oboznámili s problematikou architektonických bariér a akými formami presadzovať ich odstraňovanie. Podujatie sa konalo v dňoch 16. – 18. októbra 2009 v Herľanoch a jeho hmatateľným výsledkom je aj nová reliéfna mapa tejto lokality.
•	Zájazd na festival Tmavomodrý svet - KR ÚNSS Bratislava pripravuje v priebehu roka pre svojich členov niekoľko zájazdov. Zrejme najpodnetnejší z nich sa uskutočnil v sobotu 16. mája. Cieľom bolo mesto Brno a návšteva festivalu amatérskej umeleckej tvorby nevidiacich a slabozrakých Tmavomodrý svet. Účastníci okrem brnenského festivalu stihli aj časť programu skalického Trdlofestu. Záujem bol taký veľký, že museli ísť dva autobusy a ešte sa na všetkých záujemcov nedostalo.

Bojnice - dovolenka pre zrakovo postihnutých 
ÚNSS už 10 rokov ponúka svojim členom vlastný „rekreačný produkt“ v jednej z najatraktívnejších slovenských destinácií – v Bojniciach. V mesiacoch júl a august sa vo 8 turnusoch vystriedalo 146 rekreantov z celého Slovenska. Pre zrakovo postihnutých sú Bojnice obzvlášť zaujímavé vďaka špeciálnym turistickým programom, ktoré pre túto skupinu návštevníkov pripravila zoologická záhrada (Vidíme ich srdcom) a správa Bojnického zámku. Pre mnohých nevidiacich a slabozrakých je špecifické to, že sa radi vracajú do miest, ktoré poznajú. Preto sa v Bojniciach cítia takmer ako doma.

Za pomoc a podporu v roku 2009 ďakujeme

Ďakujeme štátnej správe:
Ministerstvo práce, sociálnych vecí a rodiny SR
Ministerstvo kultúry SR
Ministerstvo financií SR
Ministerstvo dopravy, pôšt a telekomunikácií SR

Ďakujeme samospráve:
Banskobystrický samosprávny kraj
Bratislavský samosprávny kraj
Košický samosprávny kraj
Nitriansky samosprávny kraj
Prešovský samosprávny kraj
Trenčiansky samosprávny kraj
Trnavský samosprávny kraj
Žilinský samosprávny kraj
Mesto Žilina
Mestská časť Bratislava – Karlova Ves

Ďakujeme spolupracovníkom a podporovateľom:
CEZAP - Podporné centrum pre zrakovo postihnutých študentov UK v BA
Európska komisia
Európska únia nevidiacich
Európsky sociálny fond
Francúzska federácia nevidiacich
Lions Club Bratislava Pressburg
Lions Club Bratislava Istropolis
Nadácia Pontis
Nadácia otvorenej spoločnosti
Národná banka Slovenska
Program Celoživotného vzdelávania Leonardo da Vinci – transfer inovácií
Slovenská knižnica pre nevidiacich M. Hrebendu
Slovenské národné divadlo
Svetová únia nevidiacich

Ďakujeme všetkým sponzorom a partnerom:
Accenture, s.r.o.
BigMedia, spol. s.r.o.
Elvos, s.r.o
ESET, spol. s.r.o.
euroAWK, spol. s.r.o.
JC Decaux, s.r.o.
Microsoft Slovakia, s.r.o.
Model obaly, s.r.o.
Olejár, spol. s.r.o.
Orange Slovensko, s.r.o.
Pharmacopola, s.r.o.
Slovak Data Systems, s.r.o.
Slovenské elektrárne, a.s.
Slovenský rozhlas
ŠVEC a SPOL, s.r.o.
Televízia TA3
TLC production group
T-mobile Slovensko, a.s.
UniCredit Bank Slovakia a.s.
UniCredit Broker, s.r.o.
UPC BROADBAND SLOVAKIA, s.r.o.
Volksbank Slovensko, a.s.

Ďakujeme všetkým donorom a podporovateľom, ktorí sa podporou Únie nevidiacich
a slabozrakých Slovenska spolupodieľali na skvalitňovaní života ľudí so zrakovým postihnutím.

Ďakujeme všetkým jednotlivcom a spoločnostiam, ktoré poukázali 2% dane z príjmu fyzických a právnických osôb v roku 2009 v prospech Únie nevidiacich a slabozrakých Slovenska.

Ďakujeme všetkým dobrovoľníkom Únie nevidiacich a slabozrakých Slovenska za ich obetavú
prácu.

Ďakujeme všetkým ľuďom, ktorí preukázali solidaritu s nevidiacimi a slabozrakými spoluobčanmi vo verejnej zbierke Biela pastelka a zbierke na podporu výcviku vodiacich psov.

Ďakujeme všetkým priateľom a priaznivcom Únie nevidiacich a slabozrakých Slovenska za ich pomoc a podporu.

Tiráž

Autori (v abecednom poradí)
Ivana Balážová
Dagmar Filadelfiová
Ivana Frčová
Tímea Hóková
Marián Horanič
Branislav Mamojka
Milan Měchura
Ladislav Pasiar
Ivana Potočňáková
Libuša Roblová
Žofia Teplická
Peter Teplický
Jarmila Virágová
Josef Zbranek

Vydavateľ:
Únia nevidiacich
a slabozrakých Slovenska
Sekulská 1, 842 50 Bratislava
Tel.: 02/692 03 420, 02/692 03 430
Fax: 02/692 03 447
E-mail: unss@unss.sk
www.unss.sk
IČO vydavateľa:
00683876

Foto:
Archív ÚNSS